विराटनगर : मैथिली सेवा समिति, विराटनगर केर तत्वावधानमे द्विदिवसीय विद्यापति स्मृति पर्वक समारोह आयोजन अगिला 28 आ 29 दिसंबर केँ होमय जा रहल अछि, जेकर उद्घाटन नेपालक उप-प्रधान सह गृहमंत्री बिजयकुमार गच्छदार द्वारा कैल जाएत। समारोहमे मिथिलाक संस्कृतिके झलकाबयवाला झाँकी जुलूस के पूरा नगर परिक्रमाके संग कवि विद्यापति स्मारकपर श्रद्धाञ्जलि सुमन-अर्पणक संग मैथिली पुस्तक मेला, मिथिला पेन्टिंग प्रदर्शनी, मिथिला पर्यटन प्रदर्शनी, हस्तकला आ शीप प्रदर्शनी, खानपान मेलाक संगे नेपाल आ भारत दुनू देशक मिथिलासँ पधारल विद्वान्, कवि, कलाकार सभ द्वारा मिथिला-गान, कवि-गोष्ठी, बाल-बालिका द्वारा सांस्कृतिक कार्यक्रम संगे रंगारंग मैथिली संगीतक कार्यक्रम केर आयोजन अछि। सांस्कृतिक मर्यादा आ मिथिलत्वकेँ जोगेबाक लेल प्रत्येक वर्ष मनाओल जायवला एहि कार्यक्रम सँ नेपाल राष्ट्रकेँ नव-विकास हेतु मार्गदर्शनक संग वर्तमान राजनैतिक अस्थिरताके अन्त करैत राष्ट्रीय एकताक संदेश संचरण होयत, कहि रहल छथि आयोजन समितिक महासचिव प्रवीण नारायण चौधरी। मिथिला राज्यक लेल संघर्ष करनिहार आ शहीद सभकेँ सत्य-श्रद्धाञ्जलि हेतु नेपाल सरकार अवश्य मिथिला-मैथिली प्रति सकारात्मकरूख राखत सहो विश्वास जतबैत छथि आयोजन समितिक संयोजक ई. फूल कुमार देव। विराटनगर नेपालक दोसर सभसँ पैघ शहर अछि जेकर निर्माणमे मैथिलक महत्वपूर्ण योगदान रहल अछि आ समस्त मैथिलकेँ अपन संस्कृति आ विशिष्ट पहचानके जोगेबाक प्रेरणा बाँटैत अछि ई वर्षेणी कार्यक्रम आ एहि समारोहक द्वारा विराटनगरवासी मिथिलाक विभूति सभसँ एकमंचपर दर्शन करैत लाभान्वित होइत छथि। हयेक बरख नेपाल राष्ट्र के अति विशिष्ट राजनेता सभक संग पूर्वोत्तर भारतीय मिथिलाके सांसद आ विधायक सभक सेहो सद्भावना संग संपन्न होइत रहल अछि मैथिलक इ गरिमामय समारोह। नव-नव कलाकार-गायक-रंगकर्मीलेल सेहो एहि कार्यक्रम द्वारा सृजनशीलताक पाठ भेटैत आयल अछि। एहि आयोजनक माध्यमे मैथिली पुस्तक मेलाके फायदा सेहो भेटत। आयोजक लोकनि केँ इ विश्वास छन जे एहि बेरुक समारोहमे लगभगि 25 हजार दर्शक केर सहभागिता रहत। 